Elektroniikan sopimusvalmistaja Scanfil aloittaa yt-neuvottelut Oulun tehtaalla. Ne koskevat tehtaan koko henkilöstöä, jota on yhteensä 220 henkeä. Suomessa Scanfililla on töissä hiukan yli tuhat henkeä.
Neuvottelujen syynä ovat Scanfilin mukaan tuotannolliset ja taloudelliset syyt, jotka aiheutuvat markkinatilanteen muutoksista.
Oulussa valmistetaan integroituja laitekaappeja elektroniikkamoduleineen muun muassa teollisuusautomaation käyttöön.
– Ensimmäinen neuvottelu on viikon päästä, määrät tarkentuvat tämän jälkeen, sanoo Scanfilin toimitusjohtaja ja perustaja Jorma J. Takanen uutistoimisto Startelille.
Hänen mukaansa alan markkinatilanne ei sinänsä ole muuttunut helmikuun puolivälistä. Tällöin yhtiö arvioi liikevaihtonsa kasvavan tänä vuonna selvästi edellisvuodesta.
– Meillä on kaiken kaikkiaan 12 tehdasta, joista Oulun tehdas on vain yksi. Tuotantoa on aika monessa maassa ja eri alueilla kysyntä on erilaista ja suuntautuu eri tavoin, Takanen sanoo.
Hän korostaa, että Scanfil on viime vuosina paljolti säästynyt elektroniikkateollisuudessa tiheään nähdyiltä yt-neuvotteluilta. Metsolta viime vuonna ostetusta, elektroniikkakomponentteja valmistavasta CPS Elektroniikasta vähennettiin kuitenkin kolmisenkymmentä henkeä vuodenvaihteessa.
– Tämä ei tarkoita sitä, että olisimme menettäneet markkinoita. Olemme edelleenkin kasvuyritys. Kehitys on vain tänä päivänä tapahtunut ulkomaisissa yksiköissä.
Takasen mukaan Scanfilin näkymät eivät kokonaisuudessaan ole muuttuneet negatiivisemmiksi.
Yhtiö julkistaa ensimmäisen neljänneksen tulostietonsa ensi maanantaina. Viime vuonna yhtiön tulos ylsi noin 25 miljoonaan euroon.
– Kaikilla tehtailla kuormat eivät vain ole sellaisia, että ne riittäisivät, Takanen sanoo.
Hänen mukaansa kansainvälistymiseen satsaava Scanfil jatkaa investointejaan Kiinaan, Unkariin ja Viroon.
Suomessa Scanfilin tuotantolaitokset sijaitsevat Oulun lisäksi Sievissä, Paimiossa, Tampereella, Vantaalla ja Äänekoskella. Yhtiön asiakkaisiin lukeutuvat esimerkiksi Alcatel ja Metso.